Rheinsberg is 'n stad in die administratiewe distrik Ostprignitz-Ruppin van die Duitse deelstaat Brandenburg. Die stad, wat aan die Rhinrivier geleë is, is volgens sy oppervlakte een van die grootstes in Duitsland. Rheinsberg het danksy twee literêre werke bekendheid verwerf: Kurt Tucholsky se Rheinsberg: Ein Bilderbuch für Verliebte en die verwysing in Theodor Fontane se Wanderungen durch die Mark Brandenburg. Rheinsberg, wat oorspronklik as Rynburg bekend gestaan het, was in die vroeë 13de eeu 'n waterkasteel naby die grens tussen die destydse streek Land Ruppin en Mecklenburg. Die oudste historiese dokument aangaande Rheinsberg verwys na die plaaslike Sint Laurentius-parogiekerk. Hierdie kerk is net soos die res van die stad vanaf 1740 volgens planne van die bekende Brandenburgse argitek Georg Wenzeslaus von Knobelsdorff (1699-1753) herbou. Die kasteel van Rheinsberg met sy tuin word as dié argitek se vroegste meesterwerk beskou. Hier het die latere Pruisiese koning Frederik die Grote as kroonprins in aanraking met die filosofiese strominge van die Verligting gekom, sy briefwisseling met die Franse wysgeer Voltaire begin en saam met geestesverwantes konserte gegee. Die kasteel se spieëlsaal word steeds vir konserte gebruik.